### 6.     Beslutning om forslag til ændring af regulativ for erhvervsaffald vedrørende henteordning for kildesorteret genanvendeligt erhvervsaffald

**Åbent**

Sagsnr.: 326-2020-10342       J.nr.: 07.00.03           Dokumentnr.:
326-2020-133726

**Sagstype**

Beslutning.

**Resume og sagens baggrund**

Kommunalbestyrelsen besluttede den 19. december 2018 at
udvide den nuværende affaldsordning med husstandsindsamling af papir/karton og
metal/plast. Det vil også gælde for de kommunale virksomheder og institutioner
samt for virksomheder beliggende i ejendomme med boliger. Derudover
tilbydes en mulighed for etablering af nedgravede containere for grundejernes
egen regning. På den baggrund fremlægges et forslag til tilrettet regulativ for
erhvervsaffald til godkendelse.

**Indstillinger**

Chefen for Vej, Ejendomme og Affald indstiller,

1.    at forslag til
ændring af regulativet for erhvervsaffald i sin helhed godkendes, og at det
sendes i offentlig høring i fire uger,

2.    at forslag til
regulativets § 18 om henteordning for kildesorteret genanvendeligt erhvervsaffald
hos kommunale virksomheder og institutioner samt hos virksomheder i ejendomme
med boliger godkendes,

3.    at forslag til regulativets
§§ 9.4 og 18.4 om muligheden for etablering af nedgravede affaldscontainere i
stedet for overjordiske affaldsbeholdere godkendes.

**Behandling**

Teknik og Miljøudvalget.

**Sagsfremstilling**

Kommunalbestyrelsen har på sit møde den 19. december 2018
besluttet at udvide den nuværende ordning om hustandsindsamling af restaffald
og bioaffald til også at omfatte genanvendeligt papir/karton og metal/plast.

Den nye ordning vil også omfatte de kommunale virksomheder
og institutioner, idet de i forvejen er pligtige til at være med i ordningen
for indsamling af restaffald og bioaffald.

Derudover giver lovgivningen mulighed for, at kommunen også
kan tilbyde virksomheder beliggende i ejendomme med boliger at få hentet
kildesorteret erhvervsaffald, når det også gælder for den eller de husholdning,
der er i ejendommen.

Indsamling ved afhentning af kildesorteret genanvendeligt
erhvervsaffald bliver reguleret i en ny bestemmelse i § 18 i regulativet for
erhvervsaffald. Det kildesorterede genanvendelige affald, der bliver afhentet,
er som for husholdninger papir/karton og plast/metal. Forslag til regulativet
for erhvervsaffald er vedlagt i Bilag 1.

Nedgravede affaldscontainere

Efter regulativet bliver der også mulighed for at etablere
nedgravede containere i stedet for de uddelte overjordiske affaldsbeholdere.
Indkøb, etablering og vedligeholdelse er for grundejers egen regning. Der skal
søges tilladelse til nedgravede containere hos kommunen. Der er udarbejdet en
vejledning til etablering af nedgravede affaldscontainere, se Bilag 2. Der er
kun mulighed for at godkende nedgravede affaldscontainere, hvis de omfatter
alle affaldsfraktionerne restaffald, bioaffald, papir/karton og metal/plast.
Det er for at sikre, at de forskellige affaldsfraktioner bliver sorteret og
afleveret til genanvendelse, når beholdere er placeret samme sted.

Offentlig høring og endelig
vedtagelse

Forslag til ændringer af regulativet skal i offentlig høring
i fire uger inden endelig vedtagelse og ikrafttrædelse. Når høringen er
gennemført, vil der blive lagt en sag om endelig vedtagelse op til
Kommunalbestyrelsen.

**Økonomiske konsekvenser**

Ingen økonomiske konsekvenser.

**Bilag**

|  |  |
| --- | --- |
| Bilag 1 - Forslag til regulativ for erhvervsaffald 2020 | 326-2020-164312 |
| Bilag 2 - Udkast til vejledning til etablering af nedgravede affaldscontainere | 326-2020-164311 |